**ЗАПИСНИК СА ЈАВНЕ РАСПРАВЕ О НАЦРТУ ОДЛУКЕ О БУЏЕТУ ЗА 2021.ГОДИНУ ОПШТИНЕ ВРЊАЧКА БАЊА**

**А. Датум и место**: 15.12.2020. године

**Online састанак путем Zoom апликације**

ЛИНК: <https://zoom.us/j/92467974232>

Meeting ID: 924 6797 4232

**Јавна расправа започета у 11 часова**

**Б. Листа присутних**:

***Испред радне групе***

* Јасмина Трифуновић, руководилац Одсекa за послове органа Општине,
* Зоран Дунић, руководилац Одсекa за буџет и финансије,

***Испред јавних предузећа и установа:***

* Вања Вукојевић, Општинска стамбена агенција Врњачка Бања,
* Маријана Врцаловић Тошковић, ЈКП „Бањско зеленило и чистоћа“,
* Милка Ивановић, Туристичка организација Врњачка Бања

***Испред цивилног сектора:***

* Валентина Крстић, Удружење „Центар за децу и омладину“
* Снежана Прибаковић, Удружење „УРДОР“
* Виолета Костић, Удружење“ Људи у акцији“

**В. Увод и резултати процеса укључичивања грађана:**

**1. Уводна реч** – Јасмина Труфуновић, Одсек за послове органа Општине - руководилац

У уводном делу Јасмина Трифуновић је поздравила све присутне и захвалила се на укључењу у јавну расправу, као и Сталној конференцији градова и општина на помоћи да процес укључивања грађана у израду буџета за 2021. годину буде организован на овај начин. Након тога је представила је све присутне и дала кратку ретроспективу процеса укључивања грађана који је започет у току јула месеца 2020. године. Образложила је начин прикупљања предлога грађана који су обрађени и класификовани по приоритетима и изводљивости, а у складу са бројем гласова које су предложени пројекти добили од грађана, као и законским и финансијским могућностима Општине.

**2. Представљање резултата анкетирања грађана и консултација са релевантим друштвеним групама** – Јасмина Труфуновић, Одсек за послове органа Општине - руководилац

Након уводне речи Јасмина Трифуновић је присутнима представила резултате анкетирања грађана и консултација са релевантним друштвеним групама, те објаснила је да је припремљен упитник за грађане који је садржао 8 предлога пројеката за које су грађани гласали, као и да су грађани у оквиру истог упитника добили могућност да сами предложе пројекте од интереса за општину. Упитник је дистрибуиран свим јавним предузећима, месним заједницама, представницима цивилног сектора, издаваоцима смештаја и привреди, као и свим грађанима општине Врњачка Бања у склопу рачуна за смеће у току јула месеца 2021. године.

Изнела је статистику предложених пројеката напоменувши да је попуњено укупно 639 анкетних листића, од чега је неважећих било 329, а важећих 310. Највећи број гласова је добио пројекат **„Унапређење саобраћајне комуникације“** који ће се свакако наћи у буџету за 2021. годину. Након тога следи пројекат „**Реконструкција централног дела канализације Врњачке Бање“** и пројекат „**Прикључење на регионалне депоније и санирање дивљих депонија“.**  У пристиглим упитницима грађани су по слободном избору предложили укупно 79 пројеката. Радна група за израду нацрта Одлуке о буџету је анализирала све упитнике, консултовала надлежне службе и председника Општине и и на основу тога уврстила један део пројеката у Одлуку у буџету за 2021. годину, што се може видети из извештаја за грађане који је припремљен након процеса.

**3. Представљање нацрта Одлуке о буџету уз Грађански водич о Нацрту одлуке о буџету -** Зоран Дунић , Одсек за буџети и финансије – руководилац

 Господин Зоран Дунић је присутним учесницима јавне расправе укратко објаснио процес израде буџета општине Врњачка Бања, као и да се буџет Општине у потпуности слаже са датим смерницама макроеконосмке политике коју доставља Министарство финансија на челу са ресорним министром. Такође, објаснио је да је буџет направљен у складу са *Упутством за припрему Одлуке о буџету локалне власти за 2021. годину и пројекција за 2022. и 2023. годину*. Нагласио је да буџет вреди више уколико је близак стварности, те да је на тај начин урађен и Предлог одлуке о буџету за 2021. годину општине Врњачка Бања, посебно истичући да буџетом није могуће решити све проблеме, да жеља има много, да су предлози грађанства мање више прихваћени и усклађени са приходом, али да није могуће све урадити.

Упознао је присутне о укупним приходима и расходима који су предвиђени у 2021. години, као и да постоји и буџетски суфицит који ће се употребити делимично за враћање дуга и делимично за увећање нефинансијске имовине. Нагласио је да је буџет претрпео и измене у смислу висине прихода због специфичне епидемиолошке ситуације. Фокус буџета у 2021. години ће свакако бити на расходима за завршетак започетих пројеката, на финансирању неких нових пројеката, између осталих и пројеката који су предложени у току јавне расправе, путну инфраструктуру, комуналну инфраструктуру и јавно осветљење ради смањења потрошње и остваривања уштеда. С обзиром на то да буџет садржи све елементе који су прописани Законом, те да је због тога сложен за оцену од стране грађана, урађен је и Грађански водич кроз Предлог одлуке о буџету за 2021. годину, који је господин Дунић презентовао у наставку јавне расправе.

**Дискусија:**

Присутни представници нису имали додатне предлоге пројеката за буџет 2021. године, осим да се све што је наведено спроведе у дело.

**Валентина Крстић – Центар за децу и омладину** – Похваљује начин на који се сада ради израђује буџет, јер грађани могу лако да дођу до информација о пројектима који ће се финансирати. Такође, имала је питање у вези пројеката који су већ предложени на састанку са представницима цивилног сектора, али да је схватила да су ти пројекти већ препознати кроз буџет.

**Снежана Прибаковић – Удружење URDOR** – Важно је да се све што је речено спроведе у дело. На предлог Милијане Здравковић Михајлов из Сталне конференције градова и општина да се подигне видљивост проблема породица са децом са сметњама у развоју у будуће, како би пројекти у вези са тим добили веће финансирање, Снежана сматра да је то веома важно, да су почеле активности у вези видљивости и да ће убудуће радити интензивније на томе. Утолико више, што је број бодова од стране грађана за предвиђени пројекат „Дневни центар за особе са посебним потребама“ из упитника веома низак, што указује на недостатак интересовања грађана за проблеме овакве врсте.

**Валентина Крстић – Центар за децу и омладину** је додала да се један такав пројекат из области социјалне заштите за збрињавање деце са сметњама у развоју, као и социјалних случајева већ налази у Стамбеној стратегији, те да није непходно било какво додатно ангажовање на истраживању потреба.

Јасмина Трифуновић се на крају захвалила свим учесницима који су учествовали и допринели да буџетски процес буде транспарентнији.

Јавна расправа је завршена у 12:00

**Извештај припремила**

 **Јасмина Трифуновић**